
       О Б Щ И Н С К А  А Д М И Н И С Т Р А Ц И Я – З Л А Т О Г Р А Д

гр. Златоград 4980, ул. „Стeфан Стамболов” № 1, тел: 03071 / 25 51, 25 53, факс: 03071 / 4023 
www.zlatograd.bg;  e-mail:  ObA-zlatograd@zlatograd.bg

МОТИВИ 

към проект на Наредба за изменение на Наредба №1 за осигуряване на обществения ред в Община Златоград, приета с Решение № Ж 147/23.03.2016 г. ( в сила от 01.04.2016г.), изменена и допълнена с Решение № Ж 379/22.12.2016 г. ( в сила от 01.01.2017 г.), изменена с Решение № Ж 774/28.06.2018г. ( в сила от 01.07.2018 г.) на Общински съвет Златоград
1. Причини и мотиви за изменение на настоящата наредба:


След извършена проверка в регистъра на категоризираните туристически обекти на територията на Община Златоград, се установява, че към настоящият момент действат над  30 заведения за хранене и развлечения (ЗХР). Същите са различни по вид и предназначение – механи, кафе-аперативи, бистра, снекбарове, ресторанти, нощни барове и други.

Съгласно чл.22, ал.2 от Наредба № 1 за осигуряване на обществения ред в Община Златоград /Наредбата/, собствениците/ползвателите на заведения за хранене и развлечение с режим на работа след 22,00 часа, са длъжни да вземат необходимите мерки и да създадат организация за недопускане в заведенията на лица с огнестрелно оръжие или друго оръжие/ножове, боксове, бухалки и др./, включително като оборудват заведенията с необходимите технически средства за откриване на хладно оръжие: камери, паникбутони, детектори за метал, както и да създадат предпоставки за безопасното им функциониране,  включително с поставянето на устройства за видеонаблюдение на входовете на обектите.

Поставеното изискване обвързва всички ЗХР, независимо от спецификата на работата им и условията, при които се осъществява търговската дейност. Съшевременно, с оглед констатираните случаи на нарушения на обществения ред, се налагат индивидуален подход при преценка на рисковете, свързани с гарантиране сигурността на посетителите в отделните обекти. 
Така, от една страна, наличните към момента изисквания се явяват  прекомерни за част от стопанисващите обектите /например снекбарове, кафе аперативи и други обекти с ограничен брой посетители/ в степен същите да не могат да бъдат изпълнени, поради което може да се ограничи свободната стопанска инициатива при лица, осъщесвяващи дейност в обекти, за които не са налице условия за възникване на нарушения на обществения ред.


Едновременното отчитане на различните интереси – за осигуряване на обществения ред, здравето, спокойствието и собствеността на гражданите;  на бизнеса на територията на Община Златоград; представянето на Община Златоград като съвременна и конкурентна туристическа дестинация, налагат в по-висока степен проявата на индивидуален подход при регламентиране работата на ЗХР.

Във връзка с горното, предлагам отмяната на съществуващия текст на чл.22 от Наредбата, като същевременно на негово място се запише нов текст, приложим към всички ЗХР. Освен това да се създаде нова разпоредба чл.22а, уреждаща допълнителни изисквания към собствениците/ползвателите на нощни клубове и дискотеки, с режим на работа след 02,30 часа. Предложението дава възможност за конкретна преценка от страна на органите на МВР относно мерките, с които да се създаде организация в обектите с нощен режим на работа, която да обезпечи нормални условия на посетителите.

Направеното предложение, от една страна, облекчава режима на работа на ЗХР, в които дейността е с ниска степен на обществена опасност, а от друга страна, предпоставя възможността, при констатации в тази насока, да се въведат допълнителни мерки при обекти, за които може да се обоснове мотивирано становище, че са потенциален източник на нарушения на обществения ред.

На следващо място, предлага се, сега отбелязаният час – 22,00 часа, да бъде завишен на 02, 30 часа, предвид достигнатото ниво на сигурност на територията на Община Златоград.

По-нататък, предложеното изменение е в съответствие и с очакванията на бизнеса за подобряване на условията за работа. 


Същевременно обаче това не влиза в колизия с принципите за осигуряване на обществения ред, предвид възможността, при възникнала необходимост, с оглед конкретна преценка, органите на МВР да могат да дадат задължителни предписания на собствениците/ползвателите на заведения за хранене и развлечение за въвеждане на мерки по организация на охранително-пропускателен режим в обектите, независимо от определеното им работно време. Неспазването на дадените предписания е основание за определяне на работно време до по-ранен час, в съответствие с чл. 27 от Наредба №1. 

Така чрез новата разпоредба –чл.22а, се съобразяват различните интереси – за развитие на бизнеса и обезпечаване на сигурността в Община Златоград, като предложеното съдържание дава възможност за индивидуална преценка от страна на правоприлагащите органи на база установената фактическа обстановка.


На последно място, текстовете на чл.22а са формулирани в резултат на установените потребности и изразени становища от страна на РУ Златоград.


Предлага се и отмяната на съществуващият текст на чл. 25, ал. 7  - „Издадените разрешения са безсрочни”, и вместо него да се запише: „Издадените разрешения са със срок на действие, съвпадащ със срока на издаденото удостоверение за определената категория на туристическия обект, в съответствие със Закона за туризма”. Предложението създава съответствие между местната нормативна уредба и националното законодателство.


Съществуващият към момента текст на разпоредбата е исторически обвързан с изменена вече разпоредба от Закона за туризма, съгласно която издаденото удостоверение за определена категория на туристическите обекти е безсрочно. Сега действащата разпоредба – чл.133, ал.2 от Закона за туризма, поставя срочност на извършената категоризация.


Предлага се още се нова т.3  на чл.27 със следното съдържание: „Неспазване на дадените задължителни предписания от страна на органите на МВР на собствениците/ползвателите на заведения за хранене и развлечение за въвеждане на мерки по организация на охранително-пропускателен режим в обектите.”  

Целта на предложението е създаването на допълнителни гаранции, че при осъществяването на търговска дейност в ЗХР, собствениците/стопанисващите обектите съобразяват  общите принципи на Наредба №1 за създаване на условия за спокойствие, труд и отдих на гражданите на територията на Община Златоград. Предложеният текст е допълнителен механизъм за въздействие с цел отчитане на конкретните потребности в обектите, което съответства на предложения по-горе индивидуален подход в чл.22а.
На последно място, предлага се издадените от Кмета на Община Златоград или упълномощено от него длъжностно лице, разрешения за определяне на работно време на заведения за хранене и развлечения по действието на Наредба №1 за опазване на обществения ред, хигиената и естетическия вид на населените места и на общинската собственост в Община Златоград (приета с Решение № Г41/29.01.2004г., влязла в сила в едномесечен срок от датата на приемането, изменена с Решение № Г 53/26.02.2004г., в сила от 01.03.2004г., Решение № Г 251/25.05.2005г., измененията в сила в тридневен срок след обнародването им, изменена с Решение № Д 61/29.02.2008 г., измененията в сила в тридневен срок след обнародването им, изменена с Решение № Д 88/09.04.2008 г., Решение № Д 116/27.05.2008 г., изменена с Решение № Е 216/26.06.2012 г., измененията в сила от 26.06.2012 г., отменена с § 3. от Заключителните разпоредби на Наредба №1 за осигуряване на обществения ред в Община Златоград, приета с Решение № Ж 147/23.03.2016 г. (в сила от 01.04.2016г.), изменена и допълнена с Решение № Ж 379/22.12.2016 г. ( в сила от 01.01.2017 г.), изменена с Решение № Ж 774/28.06.2018г. ( в сила от 01.07.2018 г.) на Общински съвет Златоград),  запазват действието си до 30.12.2019 г., в случай че не са променени вида и категорията на туристическия обект.
Предложението е в резултат от извършената проверка на определените работни времена на ЗХР. Констатира се, че масово не са изпълнени изискванията на действащата към момента Наредба по отношение режима на заявяване и определяне на работно време за обектите. 

За същите е установено работно време по действието на отменената Наредба №1 за опазване на обществения ред, хигиената и естетическия вид на населените места и на общинската собственост в Община Златоград. Съгласно текстовете на същата, издадените разрешения са безсрочни.

 Отмяната на посочения нормативен акт и оповестяването на действащата към момента  Наредба №1 за осигуряване на обществения ред в Община Златоград, налага заявяването на ново работно време.

Въпреки това обаче, редакцията на чл.24, ал.2 от действащата Наредба предвижда заявлението за работно време да бъде подадено преди започване дейността на обекта.

Наличието на заварени случай на вече осъществяващи дейност ЗХР в контекста на посочената разпоредба, е създало неяснота по отношение прилагането на разпоредбата.

Във връзка с горното, предлага се издадените разрешения да запазят действието си до 30.12.2019г., който срок е достатъчен за организиране от страна на собствениците/стопанисващите ЗХР на дейността им, в съответствие с повелите на наредбата.
Въвеждането на допълнителното условие „в случай че не са променени вида и категорията на туристическия обект” гарантира, че това отсрочване на изпълнението на нормативните изисквания ползва единствено собствениците/стопанисващите ЗХР, за които може да се аргументира предположение за неяснота относно вменените им задължения.
2. Цели, които се поставят с приемане на предлаганите изменения в наредбата:

Създаване на по-гъвкави условия, съгласно заявените потребности,  за развитие на местния бизнес, като същевременно се  гарантират, чрез индивидуална преценка от страна на компетентните органи на МВР, осигуряването и опазването на обществения ред и създаване на условия за спокойствие, труд и отдих на гражданите на територията на Община Златоград.
На следващо място, дава се възможност на собствениците/стопанисващите ЗХР да организират дейността си в съответствие с повелите на действащата Наредба №1 за осигуряване на обществения ред в Община Златоград.

3. Очаквани резултати от приемане на измененията на наредбата:

Подобряване условията за развитие и предлагане на търговска дейност в сферата на туризма.
Организиране дейността на собствениците/стопанисващите ЗХР в съответствие с повелите на действащата Наредба №1 за осигуряване на обществения ред в Община Златоград.

4. Финансови средства, необходими за прилагане на новата уредба:

За прилагане на Наредбата не са необходими допълнителни финансови и други средства.

5. Анализ за съответствие с правото на Европейския съюз

Законодателството на Европейския съюз не въвежда нови изисквания, които да бъдат транспонирани в Наредба № 1 за осигуряване на обществения ред в Община Златоград.
6. Срокът за предложения и становища по проекта
Предвид описаната по-горе фактическа обстановка, а именно констатирани множество случаи на неспазване разпоредбите на действащата към момента Наредба №1 за осигуряване на обществения ред в Община Златоград от страна на собствениците/ползвателите на заведения за хранене и развлечение по отношение режима на заявяване и определяне на работно време за обектите /т.1, абзац 18-23/, считам, че е налице  изключителен случай, съответстващ на смисъла на чл.26, ал.4 от Закона за нормативните актове, което създава условия за определяне на по-кратък срок отправяне на предложения и становища по настоящия проект, а именно  от 14 дни, считано от публикуване на обявление за настоящия проект на Наредба за изменение на Наредба №1 за осигуряване на обществения ред в Община Златоград, на интернет – страницата на Община Златоград - www.zlatograd.bg. 

Причините за редуциране на срока за предложения и становища са: отстраняване в най-кратък срок на констатираните несъответствия, с цел създаването на равни условия за осъществяване на търговска дейност в ЗХР на територията на Община Златоград, в съответствие с действащата нормативна уредба, както и отстраняването на неяснотите, свързани с прилагането на Наредба №1 за осигуряване на обществения ред в Община Златоград.
МИРОСЛАВ ЯНЧЕВ

Кмет на Община Златоград



В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

